SAOU gryp in by HS Eldoraigne | Maroela Media
Die ouers het Dinsdagoggend vreedsaam by die skool bymekaar gekom (Foto: Verskaf)
Die Suid-Afrikaanse Onderwysersunie (SAOU) het Dinsdag 'n handskud-ooreenkoms met Hoërskool Eldoraigne in Centurion gesluit en ooreengekom dat dr. Anton Prinsloo vir tyd en wyl sy pligte as skoolhoof aan die adjunkhoof, Dave du Plessis, delegeer.
Die SAOU het gister met Prinsloo, Du Plessis, die personeel, afgevaardigdes van die beheerliggaam en die ouers in gesprek getree. Tydens die gesprek het die unie met die betrokke partye ooreengekom oor hoe Prinsloo se terugkeer as skoolhoof by die skool professioneel en vreedsaam hanteer kan word.
Die skool se beheerliggaam staan tans 'n besluit deur die Gautengse departement van onderwys om Prinsloo weer as hoof aan te stel, teen. Hy is tydelik verwyder nadat klagtes van boeliery en viktimisasie teen hom aanhangig gemaak is, maar is weer verlede week in sy pos aangestel.
Volgens Chris Klopper, uitvoerende direkteur van die SAOU, is tydens die gesprek 'n reëling met Prinsloo getref dat hy bloot 'n administratiewe rol sal vervul en dat hy die pligte as skoolhoof aan Du Plessis sal delegeer. Daar sal heeltyd kommunikasie tussen Prinsloo en Du Plessis wees.
"Prinsloo bly regmatig die skoolhoof en is só deur die departement aangestel. Ons as vakbond kan nie teen die departement se besluit gaan nie, maar ons kan ingryp om die situasie vir almal by die skool draaglik te maak. Die SAOU het ook nie die mag om enige besluite op die skool af te dwing nie. Daarom het ons 'n handskud-ooreenkoms met die betrokke partye gesluit. Dié ooreenkoms is gegrond op 'jou woord is jou eer'," sê Klopper.
Klopper sê dit is ook ooreengekom dat Prinsloo geen formele interaksie met enige personeellid, leerder of ouer mag hê nie. Hy mag ook nie enige vergadering met personeel, leerders, ouers of die beheerliggaam bywoon of lei nie.
Die beheerliggaam van die skool het 'n regspan aangestel met die oog op regstappe teen die departement se besluit om Prinsloo weer as skoolhoof aan te stel.
Volgens Klopper geld die SAOU se handskud-ooreenkoms totdat dié regsaksie afgehandel is.
Tientalle ouers het Dinsdag voor die skool byeengekom om hul misnoeë oor Prinsloo se heraanstelling uit te spreek. Die ouers het ook 'n petisie aan die SAOU oorhandig. In die petisie eis hulle dat die Gautengse departement van onderwys die besluit om Prinsloo as hoof te hervestig, herroep.
Klopper het 'n beroep op ouers gedoen om kalmte te handhaaf.
Ongelukkig is daar hoofde wat nie in daai posisie hoort nie.
Wel ek het persoonlik met 'n onderwyser vriend gesels by die skool en daar is beslis gronde vir ongelukkigheid met Dr.Prinsloo
Askuus maar hoe bly die tjomma steeds by die skool terwyl hy duidelik gesê en gewys word jy moet tatta? Soveel van vermeteld het ek lanklaas gesien.
Nogal jammer daar word nie gesê wat die arme man verkeerd gedoen het nie.
Ek verstaan nie. Volgens die DvO se PAM handleiding moet 'n prinsipaal sekere pligte uitvoer. 'n Prinsipaal mag nie sy pligte delegeer nie. Die SAOU het nie die jurisdiksie om 'n ooreenkoms met 'n staatswerker aan te gaan om nie sy/haar pligte uit te voer nie. Indien die dok nie sy pligte uitvoer nie, kan hy ook nie vergoeding ontvang nie. Die Hoogeregshof, en die Appel hof het hierdie beginsel bekragtig in die saak van Deon Scheepers v Grey Kollege SBL